Návrh ROZHODNUTIE RADY o pozícii, ktorá sa má v mene Európskej únie prijať v Organizácii pre rybolov v severozápadnom Atlantiku (NAFO) /* COM/2014/0129 final - 2014/0074 (NLE) */





DÔVODOVÁ SPRÁVA 1. KONTEXT NÁVRHU Európske spoločenstvo schválilo nariadením (EHS) č. 3179/78 Dohovor z roku 1979 o budúcej mnohostrannej spolupráci v oblasti rybárstva v severozápadnom Atlantiku (ďalej len „dohovor NAFO“), ktorým bola zriadená Organizácia pre rybolov v severozápadnom Atlantiku (NAFO), ktorý bol následne v roku 2007 zmenený a ktorý Európska únia ratifikovala v roku 2010. NAFO je regionálnou organizáciou pre riadenie rybárstva (ďalej len „RFMO“) zodpovednou za ochranu a riadenie rybolovu v severozápadnom Atlantickom oceáne. Európska únia sa stala zmluvnou stranou NAFO v roku 1979. Podľa článku 218 ods. 9 Zmluvy o fungovaní Európskej únie sa pozícia, ktorá sa má v rámci regionálnych organizácií pre riadenie rybárstva prijať v mene Únie, napr. v prípade výzvy na prijatie aktov, ktoré majú právne účinky, s výnimkou aktov, ktorými sa dopĺňa alebo mení ich inštitucionálny rámec, musí prijímať rozhodnutím Rady, a to na návrh Komisie. Takáto pozícia v rámci RFMO je v súčasnosti stanovená v súlade s dvojstupňovým prístupom. Rozhodnutím Rady sa ustanovujú základné zásady a orientácie, pokiaľ ide o pozíciu Únie na viacročnom základe, zatiaľ čo sa táto pozícia následne pre každé výročné zasadnutie upraví prostredníctvom neoficiálnych dokumentov Komisie, ktoré sa prerokúvajú v rámci pracovnej skupiny Rady. Pokiaľ ide o NAFO, rozhodnutím Rady 12372/09 zo 14. septembra 2009 sa stanovuje preskúmanie pozície Únie pred výročným zasadnutím v roku 2014. Tento návrh sa preto zameriava na stanovenie pozície Únie v rámci NAFO na obdobie rokov 2014 – 2019, a takisto sa ním nahrádza rozhodnutie Rady 12372/09 zo 14. septembra 2009, ktoré sa vzťahuje na obdobie rokov 2009 – 2014. Toto preskúmanie je zamerané na začlenenie zásad a orientácie novej spoločnej rybárskej politiky (SRP), ako sa stanovuje v nariadení Európskeho parlamentu a Rady (EÚ) č. 1380/2013[1], do nového mandátu, pričom sa v ňom takisto zohľadňujú ciele uvedené v oznámení Komisie o vonkajšom rozmere SRP[2]. Okrem toho sa pozícia Únie upravila podľa Lisabonskej zmluvy. Napokon sa pozícia zosúladila tak, aby sa ňou v čo najvyššej možnej miere zohľadňovali osobitosti rôznych RFMO. Tak ako je to v prípade súčasných pozícií (ktoré sa majú prijať pre ostatné RFMO), aj táto pozícia obsahuje zásady a orientáciu. Okrem toho sa do tejto pozície zahrnul aj štandardný postup používaný pri každoročnej špecifikácii pozície Únie, ako to požadovali členské štáty v prípade pozícií, ktoré sa zosúlaďovali nedávno. 2. VÝSLEDKY KONZULTÁCIÍ SO ZAINTERESOVANÝMI STRANAMI A POSÚDENÍ VPLYVU Vonkajší rozmer SRP bol súčasťou posúdenia vplyvu v prípade návrhov na reformu SRP. Zásady a orientácia dohodnuté v prípade novej SRP sa jednoducho transponovali do prepracovaných pozícií. 3. PRÁVNE PRVKY NÁVRHU Toto rozhodnutie vychádza zo Zmluvy o fungovaní Európskej únie, a najmä z jej článku 43 ods. 2 v spojení s článkom 218 ods. 9, v ktorom sa stanovuje, že Rada prijme na návrh Komisie rozhodnutie, ktorým sa určujú pozície, ktoré sa majú prijať v mene Únie v rámci orgánu zriadeného dohodou, keď je tento orgán vyzvaný prijať akty s právnymi účinkami. Toto sa uplatní na pozíciu, ktorú má Komisia v mene Únie prijať v NAFO. Nariadenie Európskeho parlamentu a Rady (EÚ) č. 1380/2013[3] predstavuje právny základ zavádzajúci zásady, ktoré sa majú zohľadniť v tomto rokovacom mandáte. Toto rozhodnutie sa týka obdobia rokov 2014 – 2019 a nahrádza sa ním rozhodnutie Rady 12372/09, ktoré sa vzťahuje na obdobie rokov 2009 – 2014. 2014/0074 (NLE) Návrh ROZHODNUTIE RADY o pozícii, ktorá sa má v mene Európskej únie prijať v Organizácii pre rybolov v severozápadnom Atlantiku (NAFO) RADA EURÓPSKEJ ÚNIE, so zreteľom na Zmluvu o fungovaní Európskej únie, a najmä na jej článok 43 ods. 2 v spojení s jej článkom 218 ods. 9, so zreteľom na návrh Európskej komisie, keďže: (1) Článkom 38 Zmluvy o fungovaní Európskej únie v spojení s jej článkom 39 sa stanovuje, že jedným z cieľov spoločnej rybárskej politiky je zabezpečiť riadne zásobovanie. (2) Nariadením Európskeho parlamentu a Rady (EÚ) č. 1380/2013[4] sa stanovuje, že Únia zabezpečuje dlhodobú udržateľnosť rybolovných a akvakultúrnych činností z hľadiska životného prostredia a ich riadenie spôsobom, ktorý je v súlade s cieľmi dosahovať hospodárske a sociálne výhody, ako aj výhody v oblasti zamestnanosti, a takisto prispievať k dostupnosti potravinových zásob. V uvedenom nariadení sa takisto stanovuje, že Únia pri riadení rybárstva uplatňuje prístup predbežnej opatrnosti a jej cieľom je zabezpečiť, aby sa pri využívaní živých morských biologických zdrojov populácie lovných druhov obnovovali a udržiavali nad úrovňami, pri ktorých možno dosiahnuť maximálny udržateľný výnos. Takisto sa v ňom stanovuje, že cieľom Únie je prijímať riadiace a ochranné opatrenia na základe najlepších dostupných vedeckých odporúčaní, podporovať spôsoby rybolovu, ktorými sa prispieva k selektívnejšiemu rybolovu, zabraňovaniu a znižovaniu nechcených úlovkov, pokiaľ je to možné, loviť ryby s nízkym vplyvom na morský ekosystém a rybolovné zdroje a postupne eliminovať odhadzovanie úlovkov. Okrem toho sa v uvedenom nariadení výslovne ustanovuje, že Únia tieto zásady uplatňuje aj v rámci svojej vonkajšej politiky. (3) Európske spoločenstvo schválilo nariadením (EHS) č. 3179/78[5] Dohovor z roku 1979 o budúcej mnohostrannej spolupráci v oblasti rybárstva v severozápadnom Atlantiku (ďalej len „dohovor NAFO“), ktorým bola zriadená Organizácia pre rybolov v severozápadnom Atlantiku (NAFO), ktorý bol následne v roku 2007 zmenený a ktorý Európska únia ratifikovala v roku 2010[6]. Generálna rada je zodpovedná za vnútorné záležitosti a vonkajšie vzťahy a rybárska komisia je zodpovedná za prijatie ochranných opatrení a opatrení na presadzovanie určených na zabezpečenie dlhodobej ochrany a udržateľného využívania zdrojov rybolovu v príslušnej regulačnej oblasti NAFO, ako sa vymedzuje v dohovore NAFO, ako aj na minimalizovanie vplyvu rybolovných činností na morské ekosystémy. Takéto opatrenia sa môžu stať pre Úniu záväznými. (4) V súlade s článkom V.2 zmeneného dohovoru NAFO sa ratifikáciou uvedeného dohovoru rybárska komisia NAFO a generálna rada NAFO zlúčia a vytvoria komisiu NAFO. (5) Podľa článku 218 ods. 9 Zmluvy o fungovaní Európskej únie sa pozícia, ktorá sa má v rámci regionálnych organizácií pre riadenie rybárstva prijať v mene Únie, keď je tento orgán vyzvaný prijať akty s právnymi účinkami s výnimkou aktov dopĺňajúcich alebo meniacich inštitucionálny rámec danej dohody, musí prijímať rozhodnutím Rady, a to na návrh Komisie. (6) Vzhľadom na vyvíjajúci sa charakter rybolovných zdrojov v oblasti dohovoru NAFO a z neho vyplývajúcu potrebu, aby pozícia Únie zodpovedala aktuálnemu vývoju vrátane nových štatistických, biologických a iných informácií predložených pred výročným zasadnutím generálnej rady a rybárskej komisie NAFO (výročné zasadnutie NAFO) alebo počas neho, sa pre každoročnú špecifikáciu pozície Únie musia stanoviť postupy, a to v súlade so zásadou lojálnej spolupráce medzi inštitúciami Únie zakotvenou v článku 13 ods. 2 Zmluvy o Európskej únii, PRIJALA TOTO ROZHODNUTIE: Článok 1 Pozícia, ktorú má Európska únia zaujať v rámci výročného zasadnutia NAFO, pokiaľ sa tento orgán vyzve, aby prijal rozhodnutia s právnymi účinkami, sa stanovuje v prílohe I k tomuto rozhodnutiu. Článok 2 Každoročná špecifikácia pozície Únie, ktorá sa má zaujať na výročnom zasadnutí NAFO, sa vykonáva v súlade s prílohou II k tomuto rozhodnutiu. Článok 3 Rada na návrh Komisie prehodnotí a podľa potreby pozmení pozíciu Únie stanovenú v prílohe I k tomuto rozhodnutiu, a to najneskôr do konania výročného zasadnutia NAFO v roku 2019. Článok 4 Týmto rozhodnutím sa nahrádza rozhodnutie Rady 12372/09 zo 14. septembra 2009. Článok 5 Toto rozhodnutie nadobúda účinnosť XXX. V Bruseli Za Radu predseda [1] Nariadenie Európskeho parlamentu a Rady (EÚ) č. 1380/2013 o spoločnej rybárskej politike, ktorým sa menia nariadenia Rady (ES) č. 1954/2003 a (ES) č. 1224/2009 a zrušujú nariadenia Rady (ES) č. 2371/2002 a (ES) č. 639/2004 a rozhodnutie Rady 2004/585/ES (Ú. v. EÚ L 354, 28.12.2013, s. 22). [2] KOM(2011) 424 z 13.7.2011. [3] Nariadenie Európskeho parlamentu a Rady (EÚ) č. 1380/2013 o spoločnej rybárskej politike, ktorým sa menia nariadenia Rady (ES) č. 1954/2003 a (ES) č. 1224/2009 a zrušujú nariadenia Rady (ES) č. 2371/2002 a (ES) č. 639/2004 a rozhodnutie Rady 2004/585/ES (Ú. v. EÚ L 354, 28.12.2013, s. 22). [4] Nariadenie Európskeho parlamentu a Rady (EÚ) č. 1380/2013 o spoločnej rybárskej politike, ktorým sa menia nariadenia Rady (ES) č. 1954/2003 a (ES) č. 1224/2009 a zrušujú nariadenia Rady (ES) č. 2371/2002 a (ES) č. 639/2004 a rozhodnutie Rady 2004/585/ES (Ú. v. EÚ L 354, 28.12.2013, s. 22). [5] Ú. v. ES L 378, 30.12.1978, s. 1. [6] Rozhodnutie Rady 2010/717/EÚ z 8. novembra 2010 o schválení zmien a doplnení k Dohovoru o budúcej mnohostrannej spolupráci v oblasti rybárstva v severozápadnom Atlantiku v mene Európskej únie, Ú. v. EÚ L 321, 7.12.2010, s. 1 – 19. PRÍLOHY k návrhu rozhodnutia Rady o pozícii, ktorá sa má v mene Európskej únie prijať v Organizácii pre rybolov v severozápadnom Atlantiku (NAFO) PRÍLOHA I Pozícia Únie v Organizácii pre rybolov v severozápadnom Atlantiku 1. Zásady V rámci Organizácie pre rybolov v severozápadnom Atlantiku (ďalej len „NAFO“) Únia: a) koná v súlade s cieľmi, ktoré v rámci spoločnej rybárskej politiky sama sleduje, najmä prostredníctvom prístupu predbežnej opatrnosti, a to zabezpečiť udržateľné využívanie druhov regulovaných NAFO na úrovni, ktorá môže zabezpečiť maximálny udržateľný výnos, podporovať vykonávanie ekosystémového prístupu k riadeniu rybárstva a obmedziť vplyv rybolovných činností na životné prostredie, zabrániť alebo v čo najväčšej možnej miere znížiť nechcené úlovky, postupne eliminovať odhadzovanie úlovkov a minimalizovať vplyv rybárskych činností na morské ekosystémy, ako aj prostredníctvom podpory hospodársky rentabilného a konkurenčného rybárstva Únie zabezpečiť, aby tí, ktorí sú závislí od rybárskych činností, mali primeranú životnú úroveň a aby sa pri tom zohľadňovali záujmy spotrebiteľov; b) zabezpečuje, aby opatrenia prijaté v rámci NAFO boli v súlade s cieľmi dohovoru NAFO; c) zaisťuje, aby opatrenia prijaté v rámci NAFO boli v súlade s medzinárodným právom, a hlavne s ustanoveniami Dohovoru OSN o morskom práve, Dohody OSN o ochrane a využívaní transzonálnych populácií rýb a populácií rýb migrujúcich na veľké vzdialenosti, Dohody o podporovaní dodržiavania medzinárodných ochranných a riadiacich opatrení rybárskymi plavidlami na šírom mori a Dohody Organizácie OSN pre výživu a poľnohospodárstvo o opatreniach prístavných štátov z roku 2009; d) podporuje konzistentné pozície v regionálnych organizáciách pre riadenie rybárstva (RFMO), najmä v rámci Atlantického oceána, prípadne prostredníctvom regionálnych morských dohovorov v rovnakej oblasti; e) sa usiluje o synergiu s politikou, ktorú sama uskutočňuje v rámci bilaterálnych vzťahov s tretími krajinami v oblasti rybárstva, a zaisťuje súdržnosť s ostatnými svojimi politikami, najmä v oblasti vonkajších vzťahov, životného prostredia, obchodu, rozvoja, výskumu a inovácie, ako aj v iných oblastiach; f) zabezpečuje dodržiavanie medzinárodných záväzkov Únie; g) koná v súlade so závermi Rady z 19. marca 2012 k oznámeniu Komisie o vonkajšom rozmere spoločnej rybárskej politiky[1]. 2. Orientácia Únia, pokiaľ je to vhodné, podporuje NAFO pri schvaľovaní týchto aktivít: a) prijatie opatrení na ochranu a riadenie zdrojov rybolovu v regulačnej oblasti NAFO, ako sa vymedzuje v dohovore na základe najlepších dostupných vedeckých odporúčaní vrátane celkových povolených výlovov (TAC) a kvót alebo regulácie rybolovného úsilia v prípade druhov, ktoré reguluje NAFO, čo by priviedlo alebo udržalo výrobu na úrovni maximálneho udržateľného výnosu najneskôr v roku 2020. Pokiaľ je to potrebné, zvážia sa špecifické opatrenia pre zásoby, ktoré sú postihnuté nadmerným lovom, s cieľom udržať rybolovné úsilie v súlade s dostupnými rybolovnými možnosťami; b) prijatie opatrení na zabraňovanie nezákonným, nenahláseným a neregulovaným (ďalej len „NNN“) rybolovným činnostiam, na odrádzanie od nich a ich odstránenie v regulačnej oblasti NAFO vrátane zaraďovania príslušných plavidiel do zoznamu plavidiel vykonávajúcich NNN rybolov; c) prijatie opatrení na monitorovanie, kontrolu a dozor v regulačnej oblasti NAFO s cieľom zabezpečiť účinnosť kontroly a súlad s opatreniami prijatými v rámci NAFO; d) prijatie opatrení na minimalizáciu negatívneho vplyvu rybolovných činností na morskú biodiverzitu a morské ekosystémy, vrátane ochranných opatrení pre zraniteľné morské ekosystémy v regulačnej oblasti NAFO, a to v súlade s rezolúciami Valného zhromaždenia OSN, a vrátane opatrení na zabránenie nechceným úlovkom a na zníženie nechcených úlovkov v čo najväčšej možnej miere, najmä v prípade ekologicky príbuzných druhov, ako aj na postupné odstránenie odhadzovania úlovkov; e) prijatie opatrení zameraných na zákaz rybolovu, ktorý sa vykonáva výhradne na účely zberu žraločích plutiev, a opatrení, ktorými sa vyžaduje, aby sa všetky žraloky vylodili so všetkými plutvami prirodzene pripojenými k telu; f) vypracovanie spoločného prístupu s ostatnými RFMO, predovšetkým s tými, ktoré sa podieľajú na riadení rybolovu v Atlantickom oceáne; g) prijatie ďalších technických opatrení na základe odporúčaní orgánov NAFO a pracovných skupín. PRÍLOHA II Každoročná špecifikácia pozície Únie, ktorá sa má prijať na výročnom zasadnutí Organizácie pre rybolov v severozápadnom Atlantiku Pred každým výročným zasadnutím generálnej rady a rybárskej komisie NAFO (výročné zasadnutie NAFO) sa prijmú opatrenia potrebné na to, aby sa v pozícii, ktorá sa má vyjadriť v mene Únie, zohľadňovali najnovšie štatistické, biologické a iné relevantné informácie predložené Európskej komisii v súlade so zásadami a orientáciou stanovenými v prílohe I. Na tento účel a na základe týchto informácií Európska komisia odovzdá Rade alebo jej prípravným orgánom v dostatočnom predstihu pred výročným zasadnutím NAFO písomný dokument, v ktorom uvedie údaje o navrhovanej špecifikácii pozície Únie, na diskusiu a schválenie podrobných informácií o pozícii, ktorá sa má vyjadriť v mene Únie. Ak v priebehu ďalších zasadnutí, ani na mieste, nemožno dosiahnuť dohodu o tom, aby sa v pozícii Únie zohľadnili nové prvky, záležitosť sa postúpi Rade alebo jej prípravným orgánom. [1] pozri dokument 7086/12 PECHE 66.